Sir Alex Ferguson jitkellem dwar iż-żmien ta' "solitudni u tal-biża" li qatta' l-isptar Sir Alex Ferguson tkellem dwar iż-żmien ta' "solitudni u tal-biża" li qatta' l-isptar jirkupra minn emorraġija tal-moħħ meta beża' li tilef il-memorja u l-vuċi tiegħu. L-Iskoċċiż ta' 79 sena, li rebaħ 13-il titlu tal-Premier League u żewġ edizzjonijiet taċ-Champions League matul esperjenza glorjuża ma' Manchester United, iddaħħal l-isptar fil-5 ta' Mejju 2018. Huwa ammetta li wara l-operazzjoni ta' emerġenza li fl-aħħar salvatlu ħajtu, kien imħasseb li ma kienx se jerġa' jitkellem, jew li jkun jista' jiftakar xi ħaġa dwar ħajtu sa dak il-punt. "Dan kien inkwiet kbir għalija," huwa qal. "Dan ġara wara l-operazzjoni meta tlift leħni. Dik kienet l-iktar parti tal-biża'". Huwa beda jikteb l-ismijiet tal-membri tal-familja u l-players biex iserraħ rasu li ma kienx tilef il-memorja tiegħu, u ġie mitlub minn terapista tad-diskors biex jikteb ittri, inkluż waħda lil martu Cathy. Jason Ferguson, li għamel dokumentarju dwar missieru li se jinħareġ aktar tard dan ix-xahar, qal: "Huwa kien kiteb lil ommi, lili, ħuti u n-neputijiet tiegħu kollha. Bażikament kienu ittri ta' addio."